b'\n_START_ARTICLE_\nErotiske folkeeventyr\n_START_PARAGRAPH_\nErotiske folkeeventyr er en samling erotiske fortellinger samlet inn i Norge p\xc3\xa5 1800-tallet, utgitt for f\xc3\xb8rste gang p\xc3\xa5 Universitetsforlaget i 1977 med Oddbj\xc3\xb8rg H\xc3\xb8gseth som redakt\xc3\xb8r._NEWLINE_Samlingen best\xc3\xa5r av muntlige fortellinger med erotisk innhold, skrevet ned av blant annet Peter Chr. Asbj\xc3\xb8rnsen, J\xc3\xb8rgen Moe, Moltke Moe, Rasmus L\xc3\xb8land og Knut Nauthella p\xc3\xa5 1800-tallet. De aller fleste av disse hadde ikke v\xc3\xa6rt publisert f\xc3\xb8r Erotiske folkeeventyr ble utgitt i 1977.\n_START_SECTION_\nForm og innhold\n_START_PARAGRAPH_\nI likhet med andre eventyr er dette muntlige fortellinger som er nedtegnet. Til forskjell fra de folkeeventyrene som ble utgitt i nasjonalromantikken, er eventyrene her utgitt som de ble nedtegnet. Spr\xc3\xa5ket er derfor n\xc3\xa6rmere datidens talem\xc3\xa5l, og i formen har eventyrene f\xc3\xa6rre gjentakelser og andre tilpasninger som ble gjort i eventyrutgivelsene p\xc3\xa5 1800-tallet._NEWLINE_I eventyrenes sjangerinndeling vil de fleste av eventyrene passe inn i som kalles skjemteeventyr, alts\xc3\xa5 underholdsningseventyr som gjerne harselerer med folks dumskap eller lyter. Hovedpersonene i fortellingene er gjerne vellystige menn eller kvinner, ektepar som ikke forholder seg til vedtatt normer og regler, og prester med en annen seksualmoral enn forventet av en prest. Spr\xc3\xa5k og innhold er direkte og seksuelt, med titler som \xc2\xabKukken og skos\xc3\xa5len\xc2\xbb, \xc2\xabJenten som skulle akte m\xc3\xb8dommen sin\xc2\xbb og \xc2\xabDet romfitta slaget\xc2\xbb.\n_START_SECTION_\nSammenheng med andre folkeeventyr\n_START_PARAGRAPH_\nNoen av disse fortellingene ble utgitt p\xc3\xa5 tysk i 1888, men utover det forble de upublisert frem til Erotiske folkeeventyr ble utgitt i 1977. Tolv av fortellingene, samlet inn av Asbj\xc3\xb8rnsen og Moe, ble utgitt i det tyske tidsskriftet Kryptadia i 1883._NEWLINE_En del av de erotiske eventyrene ble samlet inn av Asbj\xc3\xb8rnsen og Moe samtidig med deres innsamling av eventyrene som ble gitt ut som Norske Folkeeventyr i 1840-\xc3\xa5rene, men disse grovere fortellingene passet ikke inn i den nasjonalromantiske fortellingen om den norske folkesjela. I manus finner man kommentarer fra Asbj\xc3\xb8rnsen og Moe om de erotiske folkeeventyrene som \xc2\xabsvinsk, ubrugeligt og obsc\xc3\xb8nt\xc2\xbb._NEWLINE_Det erotiske har ogs\xc3\xa5 opprinnelige hatt en st\xc3\xb8rre plass i mange folkeeventyr enn i de versjonene som endte opp med \xc3\xa5 bli trykt. Eksempelvis kan man i Asbj\xc3\xb8rnsens notater til eventyret \xc2\xabPrinsessen som ingen kunne m\xc3\xa5lbinde\xc2\xbb se at der prinsessa svarer \xc2\xabDet er varmere i glohaugen\xc2\xbb n\xc3\xa5r Askeladden innleder med \xc3\xa5 si til henne at \xc2\xabDet var da godt og varmt her\xc2\xbb, s\xc3\xa5 sier hun i den opprinnelige nedtegnelsen \xc2\xabDet er varmere i R\xc3\xa6va mi\xc2\xbb.\n_START_SECTION_\nMottakelse\n_START_PARAGRAPH_\nDa samlingen ble utgitt i 1977 av Universitetsforlaget ble samlingen en salgssuksess, og solgte 40 000 eksemplarer p\xc3\xa5 kort tid. I etterkant har den blitt utgitt i nye opplag med jevne mellomrom, siste gang i 1996._NEWLINE_Utgivelsen fra 1977 har en rekke burleske illustrasjoner av Finn Graff, Morten M. Kristiansen, Hans Normann Dahl og Rune Johan Andersson.'